b'\n_START_ARTICLE_\nVerileip\xc3\xa4\n_START_PARAGRAPH_\nVerileip\xc3\xa4 on L\xc3\xa4nsi-Suomessa ja Ruotsissa tunnettu perinneleip\xc3\xa4, jota entisaikaan leivottiin syysteurastuksen aikana. Teurastus tapahtui maaseudulla sadonkorjuun p\xc3\xa4\xc3\xa4tytty\xc3\xa4 loka-marraskuun vaihteessa. Leiv\xc3\xa4n nimitys, muoto ja raaka-aineet vaihtelivat eri seuduilla, vain teurasel\xc3\xa4inten veri oli kaikkialla yhten\xc3\xa4 osa-aineena. H\xc3\xa4meess\xc3\xa4, Pohjanmaalla ja Satakunnassa k\xc3\xa4ytettiin leipomiseen joko ohra- tai ruisjauhoja ja leiv\xc3\xa4t muotoiltiin reik\xc3\xa4leiviksi, jotka kuivatettiin ja s\xc3\xa4ilytettiin leip\xc3\xa4vartaassa._NEWLINE_Nykyisin verileip\xc3\xa4 on sekaleip\xc3\xa4, jossa jauhoina k\xc3\xa4ytet\xc3\xa4\xc3\xa4n ruisjauhojen lis\xc3\xa4ksi joko hiivaleip\xc3\xa4jauhoja tai ohrajauhoja. Lis\xc3\xa4ksi sen raaka-aineena on veri tai kuivatusta verest\xc3\xa4 tehty verijauhe sek\xc3\xa4 vesi, joka joskus korvataan kaljalla. Nostatusaineena on leivinjauhe tai leivinhiiva. Valmista verileip\xc3\xa4\xc3\xa4 voidaan k\xc3\xa4ytt\xc3\xa4\xc3\xa4 leip\xc3\xa4ressun valmistuksessa perusaineksena.'